
СЪТРУДНИЧЕСТВО ПРИ СЪБИРАНЕ 
НА ДОКАЗАТЕЛСТВА ПО 
ГРАЖДАНСКИ И ТЪРГОВСКИ ДЕЛА

Сътрудничеството между съдилищата на държавите-членки при събирането на доказателства по граждански или търговски дела (Регламент (ЕО) № 1206/2001 на Съвета от 28 май 2001 г.).
Регламент (ЕО) № 1206/2001 на Съвета от 28 май 2001 г. относно сътрудничеството между съдилища на държавите-членки при събирането на доказателства по граждански или търговски дела е в сила от 1 юли 2001 г. съгласно разпоредбата на чл. 24 от него. Съгласно същата разпоредба Регламентът се прилага от 1 януари 2004 г. (с изключение на членове 19, 21 и 22, касаещи организационни въпроси, които се прилагат от 1 юли 2001 г.). Той е задължителен в своята цялост и се прилага пряко в държавите-членки в съответствие с чл. 249, ал. 2 от Договора за създаване на Европейската общност, а след влизането в сила на Лисабонския договор на 1.12.2009 г. - в съответствие с чл. 288, ал.2 от Договора за функционирането на Европейския съюз.

Съгласно чл. 21 от Регламента той има предимство по отношение на въпроси, за които се прилага, пред други разпоредби на двустранни или многостранни договори или споразумения, сключени от държавите-членки, и по-специално Хагската конвенция за гражданско производство от 1 март 1954 г. и Хагската конвенция за събиране на доказателства в чужбина по граждански или търговски дела от 18 март 1970 г., при отношенията между държавите-членки. Регламентът обаче не е пречка държавите-членки да поддържат или да сключват международни договори и споразумения между две или повече от тях за по-нататъшно улесняване на събирането на доказателства, при положение, че те са съвместими с Регламента. За тези договори или споразумения държавите членки следва да уведомят Комисията, като й изпратят и копия от тях, съответно, следва да я уведомят и за всяко тяхно денонсиране или изменения.


Цел на Регламента е подобряване на сътрудничеството между съдилищата на държавите-членки при събирането на доказателства при трансгранични граждански и търговски дела, като бъде то по-специално опростено и ускорено. Констатирано е при изготвянето му, че не съществува (така е и понастоящем) обвързващ акт между всички държави-членки относно събирането на доказателства, тъй като към онзи момент Хагската конвенция от 18 март 1970 г. относно събирането на доказателства в чужбина по граждански или търговски дела се е прилагала само между 11 държави-членки на ЕС, понастоящем се прилага между 24 от тях, страни по нея продължават да не са Австрия, Белгия и Ирландия. Взет е предвид при създаването на Регламента опитът от прилагането на Хагската конвенция,  но е явен стремежът за по-тясно сътрудничество между съдилищата на държавите-членки. Отчетено е съгласно съображение 7 към Регламента, че тъй като често за решаване на гражданско или търговско дело, разглеждано от съд в държава-членка, е важно да се съберат доказателства в друга държава-членка, то активността на Общността не може да бъде ограничена само до сферата на предаване на съдебни и извънсъдебни документи по граждански или търговски дела (с уредбата, създадена с Регламент (ЕО) № 1348/2000 на Съвета от 29 май 2000 г. за връчване на съдебни и извънсъдебни документи по граждански или търговски дела в държавите-членки, заменен понастоящем, считано от 13.11.2008 г., от Регламент (ЕО) № 1393/2007), а е необходимо да се подобри сътрудничеството между съдилищата от държавите-членки и при събирането на доказателства. 

Уредбата, създадена с Регламента, предвижда директно и по ускорен начин предаване и изпълнение на молби за събиране на доказателства между съдилищата на държавите-членки. Установен е срок от 90 дни за изпълнение на искането от замоления съд. Посочени са конкретно случаите, в които може да бъде отказано изпълнение на молбата за събиране на доказателства. Създадена е възможност съдът на една държава-членка пряко да събира доказателства в другата държава-членка при спазване на посочените в Регламента изисквания. Предвидено е комуникацията между съдилищата да се осъществява чрез формуляри. Тези формуляри могат да бъдат попълнени от съда на бланката, изготвена на неговия език, достъпна в сайта на Европейския съдебен атлас по гражданскоправни въпроси (в раздела за „Формуляри” към модула за „Събиране на доказателства”), като системата позволява автоматичен превод на езика на съда на другата държава-членка. Например, съдът в България може да работи с формуляра на български език, като предварително зададе опцията за автоматичен превод на испански, да попълва в съответните прозорци  необходимия текст на испански език, след което само с натискането на бутона за автоматичен превод в края на формуляра той излиза на екран във варианта му на испански с попълнените вече данни в съответните прозорци. 


С Регламент (ЕО) № 1206/2001 г. е създадена за първи път действаща между държавите-членки процедура за събирането на доказателства по граждански и търговски дела на територията на Съюза (действаща преди това в рамките на Общността конвенция в тази сфера няма, съответно, няма опит от приложението на такава, който да бъде ползван при работата по приложението на Регламента). Процедурата е еднаква за тях и сравнително бърза, основана на взаимното доверие между тях, конкретно проявяващо се и в допустимостта съд на една държава-членка пряко да събира доказателства в друга държава-членка, поради което този Регламент несъмнено се явява следваща крачка в областта на развитието на процесуално-правното сътрудничество между държавите-членки на ЕС при формирането на европейското правно пространство. При необходимост може да се ползва и информацията от сайта на Европейската съдебна мрежа за граждански и търговски въпроси и от съответните национални звена за контакт. 


Създаденото с чл. 2 от Регламент (ЕО) № 1206/2001 г. изискване за директно предаване на искането за събиране на доказателства при условията на чл. 1, ал.1, б.”а” от съда на една държава-членка, пред който процедурата е започната или е предстояща, на компетентния съд на друга държава-членка, където следва да се извърши събирането на доказателства, е важна стъпка в процеса на създаването на европейското съдебно пространство. Чрез него се премахва възможността за намеса на различни органи при осъществяването на презграничното събиране на доказателства по граждански и търговски дела, поради което значително се ускорява времето за изпълнение на процедурата. То позволява директния контакт между съдилищата и компетентните органи, при който съдиите от държавите-членки си сътрудничат помежду си по начина, по който това се прави и при процедурите по събиране на доказателства по делегация вътре в една държава-членка между нейните собствени съдилища. Явна е все по-значителната роля на националния съдия като истински европейски съдия, който работи в условията на взаимно доверие, познаване и сътрудничество със своите колеги от страните-членки на ЕС. 

1. Обхват и предпоставки на производството

Съгласно чл. 1 от Регламента той се прилага по отношение на граждански или търговски дела, когато съд на държава-членка, в съответствие с правото на тази държава, изисква компетентния съд на друга държава-членка да осигури доказателство или да си осигури доказателство направо в друга държава-членка, което искане се прави само за събиране на доказателство, което ще се ползва при започнати или предстоящи съдебни процедури.

Регламентът се прилага само при наличие на започнати или с оглед на предстоящи в една държава-членка съдебни процедури, представляващи гражданско или търговско дело, конкретно при осъществяването на дейността на съдебния орган по събирането на доказателства, необходими за провеждането и приключването на процедурите, което събиране се осъществява от съдебен орган в друга държава-членка.
1.1. Териториален обхват

Регламентът се прилага само между държавите-членки на ЕС с изключение на Дания. В отношенията между държавите-членки и Дания се прилага Хагската конвенция за събиране на доказателства в чужбина по граждански или търговски дела от 18 март 1970 г., по която Дания е страна, но при положение, че и втората държава-членка е страна по тази конвенция (каквито понастоящем не са Австрия, Белгия и Ирландия, поради което между тях и Дания следва да се прилагат други механизми – двустранни договори или вътрешно право). 
1.2. Предметен обхват

1.2.1. Искане за събиране на доказателства

Регламентът се прилага конкретно относно процедурата по осъществяване на съдебното сътрудничество между държавите членки при събирането на доказателства. 

Тълкуване на понятието „действия по събиране на доказателства” е направено в Заключението на Генералния адвокат Juliane Kokott, представено на 18 юли 2007 г. по Дело С-175/06 на Съда на ЕО Alessandro Tedesco срещу Tomasoni Fittings Srl и RWO Marine Equipment Ltd по преюдициално запитване, отправено от Tribunale Civile di Genova (Италия), CELEX номер 62006С0175, което дело е прекратено и заличено от регистъра на Съда с определение на Председателя на Четвърти състав на съда от 27 септември 2007 г.   

Не е дефинирано понятието „доказателство”, то се тълкува с оглед процесуалното право на държавите-членки и включва процедурите по установяването на съществуването на фактите, твърдяни от страните (чрез разпит на свидетели, страна, вещо лице, прилагане на документи, приемане на експертни заключения, оглед, освидетелстване и други). 
1.2.2. Съд

Регламентът урежда действията на съдебните органи на държавите-членки при събирането на доказателства. В българския текст на Регламента е употребен терминът „съд”, в испанския е казано „съдебен орган” (un órgano jurisdiccional). Регламентът не съдържа определение на понятието „съдебен орган” или „съд”, за разлика, например, от Регламент (ЕО) № 2201/2003 г., който в своя чл. 2, т.1 изрично посочва, че терминът „съд” обхваща всеки орган в държавите-членки, който разполага с компетентност по делата, които попадат в обхвата на регламента. При тълкуването на понятието при прилагането на Регламент № 1206/2001 г. може да се има предвид същият критерий, както и практиката на Съда на ЕО във връзка с тълкуването по чл. 234 (предишен 177) от Договора за създаване на ЕО. Съгласно съдебната практика „съдебен орган” е този, който е създаден със закон, постоянно действащ, чиито актове имат задължителен характер, производството пред който е спорно (двустранно), който осъществява правоприлагаща дейност и е независим. Арбитражните съдилища не се включват в това понятие. 

Следва събирането на доказателствата да се осъществява от орган с правораздавателни правомощия, като не е необходимо това да става само в спорно исково производство. 

Съгласно чл. 2, ал.1 от Регламента съдът на държавата-членка, пред когото процедурата е висяща или е предстояща, който прави искането до компетентния съд на друга държава-членка да осигури доказателство съгласно чл. 1, ал.1, б.”а”, се нарича „молещият съд”, а компетентния съд на друга държава-членка, до когото директно е отправено искането за извършване на  действия по събирането на доказателства, се нарича „замоленият съд”. 

Съгласно чл. 2, ал.2 от Регламента всяка държава-членка създава списък на съдилищата, които са компетентни да осигуряват доказателства в съответствие с регламента, като списъкът посочва местната и, ако е необходимо, специалната подсъдност на тези съдилища. В сайта на Европейския съдебен атлас по гражданскоправни въпроси в раздела „Документи” към модула за „Събиране на доказателства” е на разположение в „Упътване  (пълна версия – за всички държави)” и „Упътване по държави” подробна информация за съдилищата на държавите-членки във връзка с приложението на Регламента. 
1.2.3. Съдебни процедури 

Подобно на уредбата по чл. 1, ал.2 от Хагската конвенция от 1970 г. и Регламентът изисква събирането на доказателствата да се осъществява за нуждите на провеждането на една вече започната или бъдеща съдебна процедура. Типичен пример за втората е производството по обезпечение на доказателства. Регламентът следователно се прилага относно всякакви действия, директно осигуряващи събирането на доказателства според вътрешното право на съда на държавата-членка, който отправя искането, с цел осигуряване на доказателствения материал за произнасянето на съдебния акт.
1.2.4. Граждански и търговски дела 

Този Регламент не съдържа определение на понятието „гражданско или търговско дело”, но и не предвижда конкретни изключения при неговото приложение за дела, които по своята същност са граждански (за разлика от Регламент (ЕО) № 44/2001 г., Регламент (ЕО) № 2201/2003 г. или Регламент (ЕО) № 1896/2006 г., например). Понятието и в този случай следва да се тълкува автономно при конкретното приложение на Регламента, като се имат предвид неговите цели и целите на Договора за създаване на Европейската общност (и по-конкретно с чл. 65 от него), както и тълкуванията в решения на Съда на ЕО във връзка с приложението на Брюкселската конвенция от 27.09.1968 г. относно компетентността и изпълнението на съдебните решения в областта на гражданското и търговското право, като явно по смисъла на чл. 1,ал.1 от Регламент № 1206/2001 г. то обхваща повече видове граждански дела. В сайта на Европейския съдебен атлас по гражданскоправни въпроси в раздела „Информация” (Scadplus) към модула за „Събиране на доказателства” е на разположение Практическо ръководство по приложението на Регламента, изготвено от службите на Комисията в сътрудничество с Европейската съдебна мрежа по граждански и търговски дела (за съжаление няма негов текст на български език, но е полезно то да се ползва при владеене на език от тези, на които има негов превод в сайта), съгласно което Регламентът се прилага за всички граждански и търговски дела независимо от вида на съдебния орган или съда, който ги разглежда, като е приложим, например, при споровете в сферата на гражданското и търговското право, правата на потребителите, трудово право, включително и относно защитата на конкуренцията в гражданскоправни процедури, както и относно гражданското състояние и дееспособността на физическите лица, брачните правоотношения, завещанията, наследяването, несъстоятелност, споразуменията между несъстоятелния и кредиторите и други аналогични производства.  Регламентът няма да се прилага относно случаи, в които съдебното производство касае дейността на администрацията при осъществяване на публичните й правомощия. 

2. Видове производства и  органи съгласно Регламента

2.1. Съгласно чл. 1, ал.1 от Регламента са създадени два вида производства за събиране на доказателства. 

При първия вид, посочен в чл. 1,ал.1, б.”а” от Регламента, съдът на държавата-членка, пред когото производството е започнато или е предстоящо, „молещият съд” , отправя искане директно до компетентния съд на другата държава-членка, „замоления съд”, за извършване на действия по събирането на доказателствата. Тук няма опосредстващо звено (орган), осъществяващо контакта между двата съда. „Молещият съд” ползва сам информацията от сайта на Европейския съдебен атлас по гражданскоправни въпроси (налична в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”), определя кой е компетентният съд на другата-държава членка, подготвя искането и го изпраща директно на него. Информацията от сайта позволява осъществяването на тази дейност от „молещия съд”, тъй като съдържа пълни данни относно всички съдилища, „замолени” по смисъла на Регламента, включващи наименованието на съда, пощенския му адрес, номера на телефон и факс, електронен адрес, териториалната компетентност (изброителен списък по населени места).  За България съгласно чл. 617, ал.1 от ГПК исканията за събиране на доказателства се отправят до районния съд, в чийто район ще се извършва събирането.

При втория вид производство, посочен в чл. 1,ал.1, б.”б” от Регламента, съдът на една държава-членка отправя искане до компетентния орган на другата държава-членка той самият да събере доказателствата направо в другата държава-членка, като отиде на място на нейната територия и осъществи сам действията по събирането на доказателствата. Компетентният орган на другата държава-членка може да бъде централен орган или друг компетентен орган на тази държава-членка и се определя от всяка държава-членка съгласно чл. 3, ал.3 от Регламента. Съдът, който иска да събере той доказателствата направо в другата държава-членка, също ползва информацията от сайта на Европейския съдебен атлас по гражданскоправни въпроси, налична в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”, където е посочен определения от всяка държава-членка орган в таблица № 3, като информация относно точното наименование, адрес, факс, телефон, електронен адрес на този съд има в таблица № 1. Така за България е посочено, че органът, който е компетентен да се произнесе по получено искане от този вид, за събиране направо на доказателства в България от съда на другата държава-членка, е окръжният съд, в чийто район е мястото, където ще се събират доказателствата (съгласно чл. 617, ал.2 от ГПК). 
2.2. Органи

Регламентът предвижда следните видове органи:
2.2.1. „Молещият съд” – съдът на държавата-членка, пред когото процедурите са започнати или са предстоящи, който прави директно искане до компетентния съд на друга държава-членка да осигури той доказателство, като извърши действията по събирането на доказателсвото в процедура по чл. 1,ал.1, б.”а” от Регламента;
2.2.2. „Замоленият съд” – компетентният съд на държавата-членка, до когото директно е отправено искане от „молещия съд” на друга държава-членка, той да извърши ефективно действията по събирането на доказателството в процедура по чл. 1,ал.1,б.”а” от Регламента. Съгласно чл. 22,б.”а” и б.”в” от Регламента всички държави-членки са длъжни до 1.07.2003 г. да съобщят на Комисията списъка на съдилищата по чл. 2,ал.2 от Регламента, който списък определя териториалната и специалната компетентност на съдилищата, както и техническите средства за получаване на искания, които са на разположение на тези съдилища. Информацията понастоящем е на разположение, както бе посочено по-горе, на сайта на Европейския съдебен атлас по гражданскоправни въпроси (в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”);
2.2.3. Съд на държава-членка, който отправя искане сам той направо да събере в друга държава-членка доказателство в процедура по чл. 1, ал. 1, б.”б” от Регламента;
2.2.4. Компетентен орган на държава-членка, до когото е отправено искане от съд на друга държава-членка този друг съд да събере сам и направо доказателството на територията на чуждата държава-членка в процедура по чл. 1, ал.1, б.”б” от Регламента. Може да бъде централен орган по смисъла на чл. 1,ал.1 от Регламента или друг орган, като се посочва от всяка държавата-членка изрично съгласно чл. 3,ал.3 от Регламента. Разпоредбата на чл. 22, б.”б” от Регламента изисква всяка държава-членка до 1.07.2003 г. да съобщи на Комисията имена и адреси на компетентните органи по чл. 3, като се посочи тяхната териториална компетентност. Понастоящем тази информация е достъпна на сайта на Европейския съдебен атлас по гражданскоправни въпроси в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”, където е посочен определения от всяка държава-членка орган в таблица № 3 и информация относно точното наименование, адрес, факс, телефон, електронен адрес на този съд е дадена в таблица № 1;
2.2.5. Централен орган, който се посочва от всяка държава членка и е компетентен съгласно чл. 1,ал.1 от Регламента, на първо място, да предоставя информация на съдилищата, на второ място, да търси решение при всякакви трудности, които могат да възникнат във връзка с искането, и, на трето място, в изключителни случаи – да препрати искането до компетентния съд по искане на молещия съд. Освен тези организационни действия всяка държава-членка решава с оглед разпоредбата на чл. 17, ал.1 от Регламента дали той да бъде натоварен и с взимането на решение по исканията по чл. 1, ал.1, б.”б” от Регламента – отправени от съд на друга-държава членка за събиране направо от самия отправил искането съд на доказателствата в държавата-членка на централния орган. Съгласно чл. 2,ал.2 от Регламента федерална държава и държава, в която се прилагат няколко правни системи, или държава с териториални автономии, може да посочи повече от един централен орган. Съгласно чл. 22, б.”б” от Регламента до 1.07.2003 г. всяка държава-членка съобщава на Комисията имена и адреси на централния орган по чл. 3, като се посочва и териториалната му компетентност. Информация за определените от държавите-членки техни централни органи е на разположение в сайта на Европейския съдебен атлас по гражданскоправни въпроси в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”, където в таблица № 3 са посочени техните наименование, адрес, телефон, факс. За България като централен орган е посочено Министерство на правосъдието, Дирекция  „Межународноправно сътрудничество и европейски въпроси”. 

3. Изисквания за изготвяне и отправяне на искане

Съгласно чл. 4, т.1 от Регламента искането за събиране на доказателства в друга държава-членка трябва да бъде изготвено от съда на другата държава-членка чрез използването на формуляр А (когато от молещия съд се иска събирането на доказателства да се осъществи от  замоления съд) или на формуляр И (когато от отправящия искането съд се иска самият той директно да събере доказателството в държавата-членка на компетентния орган, до когото отправя искането). И двата формуляра са на разположение на сайта на Европейския съдебен атлас по гражданскоправни въпроси в раздела „Формуляри” към модула за „Събиране на доказателства”. Обстоятелствата, които следва да бъдат посочени в тях, са изброени в чл. 4, ал.1 от Регламента и в текста на самите формуляри, които предвиждат при необходимост от повече данни да се изложат те и в приложения. 

Съгласно чл. 10, ал.3 от Регламента молещият съд може да поиска изпълнението да бъде извършено в съответствие със специална процедура, която се прилага от правото на неговата държава-членка, като посочи това във формуляр А, като замоленият съд е длъжен да приеме тази молба, освен ако такава процедура е несъвместима с правото на държавата-членка на замоления съд или биха се породили значителни практически трудности (следва да се отбележи, че в българския текст на чл. 10,ал.3, изр. 2 от Регламента преводът е неправилен и според него вместо тези две възможности да не се приеме искането е посочено, че то се приема и в тези случаи), в който случай той информира молещия съд, изпращайки формуляр Д от приложението към Регламента (в българския текст на чл. 10,ал.3, изр.3 вече правилно е посочено, че при неизпълнение на искането по тези две причини замоленият съд изпраща на молещия съд формуляр Д).  

Във формулярите А и И е предвидена възможността отправящия искането съд и в двата случая да посочи, че иска да се осигури доказателството директно чрез използване на посочени комуникационни технологии. Съгласно чл. 10, ал.4 от Регламента може да бъде поискано използването на комуникационна технология за събиране на доказателството, по-специално с използване на видео- и телеконферентна връзка, като получаващият искането орган е длъжен да приеме това искане, освен ако то е несъвместимо с правото на неговата държава-членка или биха се породили значителни практически трудности (преводът в българския текст на чл. 10,ал.4,изр.2 отново е неправилен), в който случай той е длъжен да уведоми отправилия искането съд чрез формуляр Д. Изрично е предвидена в чл. 10, ал.4, изр. 4 от Регламента възможността при втория случай на възможен отказ, когато не съществува достъп до посочените технически средства от страна на един от двата съда, тези средства да бъдат осигурени на съдилищата по силата на споразумение между тях. 

Съгласно чл. 4, т.2 от Регламента искането и всички документи, които го придружават, се освобождават от легализация или от всяка друга подобна формалност. В случая, когато отправящият искането съд счита за необходимо да се приложат към искането и документи за неговото изпълнение, те се придружават съгласно чл. 4, т.3 от Регламента с превод на езика, на който е написано искането.

Съгласно чл. 5 от Регламента искането и съобщенията по Регламента се изготвят на официалния език на държавата-членка на изпълняващия искането орган (ако в нея има няколко официални езика, на езика на мястото, където ще се изпълнява събирането на доказателства) или на друг език, който тази държава-членка е посочила, че приема. За държавите членки с чл. 5, изр. 2 и чл. 22, б.”г” от Регламента е създадено задължението да посочат до 1.07.2003 г. официалния език или езици на институциите на Европейската общност, различни от нейния собствен, който или които се приемат от нея при попълване на формулярите. Предоставена информация понастоящем е достъпна сайта на Европейския съдебен атлас по гражданскоправни въпроси в раздела „Документи” към модула за „Събиране на доказателства” като „Упътване  (пълна версия – за всички държави)” и „Упътване по държави”, където е посочена в таблица № 4. За България е указано, че искането се приема на български език, както е посочено и в чл. 618 от ГПК (според чийто текст искането следва да бъде съставено на български език или да е придружено от превод на български език). 

Съгласно чл. 6 от Регламента исканията и съобщенията се предават по най-бързия възможен начин, който държавата, до чийто орган е отправено искането, е посочила, че приема. То може да бъде изпълнено по всякакъв приемлив начин (по пощата, по факс, по електронна поща), при който може да се осигури технически, че полученият документ правилно отразява съдържанието на изпращаните документи и че цялата информация е разбираема. 

4. Разноски 

Съгласно чл. 18, ал.1 от Регламента изпълнение на искане в съответствие с чл. 10 не дава основание за иск за възстановяване на такси и разноски. Събирането на доказателства от замоления съд в изпълнение на искането от молещия съд се извършва следователно безплатно. Принципното положение е, че не е необходимо при отправяне на искането да се изисква от страните внасяне на суми за такси и разноски, като по начало и след изпълнението такива не се дължат. Касае се за осъществяване на съдебна дейност при реализиране на принципа на взаимното сътрудничество между съдилищата на държавите-членки, която дейност като част от наличен или бъдещ съдебен процес се движи по начало служебно и без дължимост на отделни такси. 

Възможно е обаче при изпълнение на искането да бъдат направени разноски за платени възнаграждения на експерти и преводачи или разноски, които са произтекли при събирането на доказателствата по поискана от молещия съд специална процедура (чл. 10,ал.3 от Регламента) или при използване на поискани от молещия съд комуникационни технологии (чл. 10,ал.4 от Регламента). В този случай съгласно чл. 18, ал.2 от Регламента замоленият съд може (не е длъжен, преценката е негова) да изиска от молещия съд (и той е длъжен да го направи незабавно) да осигури възстановяване на тези разноски. Съответно, молещият съд в съответствие със законодателството на своята държава-членка решава въпроса дали и как страните да понесат тези разноски (чл. 18, ал.2, изр.2 от Регламента).

Съгласно чл. 18, ал.3 от Регламента след получаване на искането замоленият съд в случаите, когато от него се изисква събиране на доказателство становище на експерт, може и предварително, преди изпълнение на искането, да поиска от молещия съд осигуряване на съответен депозит или аванс за заплащане на разноски. Това е обаче единственият случай, при който осигуряването на депозитът или авансът може да бъде условие за изпълнение на искането (чл. 18,ал.3,изр.2), в никой друг случай замоленият съд не може да изисква внасяне на такива суми, а следва да изпълни искането и евентуално след това да поиска възстановяване на разноските съгласно чл. 18, ал.2 от Регламента. Въпросът относно това изискано предварително внасяне на разноските се решава от молещия съд съгласно неговото собствено законодателство (чл. 18,ал.3,изр.3 от Регламента изрично посочва, че депозитът или авансът се депозира от страните, ако това се изисква от правото на държавата-членка на молещия съд). 

5. Уведомление за получаване на искането

Съгласно чл. 7, ал.1 от Регламента в рамките на 7 дни от получаването на искането органът, до когото то е отправено чрез формуляр А или формуляр И , изпраща потвърждение за получаването му директно до отправилия искането съд, като използва формуляр Б от приложението към Регламента, в който посочва и датата, на която то е получено от него, използвайки за това изпращане също техническите средства, които държавата-членка на отправилия искането съд е посочила, че приема.

Когато изпълнението на искането, изготвено при използването на формуляр А (на съответния език по чл. 5 и е получено редовно съгласно чл. 6) не попада в компетентността на съда, до когото е изпратено, замоленият съд е длъжен съгласно чл. 7,ал.2 от Регламента да го препрати на компетентния съд на своята държава-членка и да информира молещия съд за това чрез използването на формуляр А от приложението, като попълва последното поле от този формуляр. 

6. Правомощия на замоления съд в процедурата по чл. 1, ал.1, б.”а” от Регламента по събиране на доказателства от него 
6.1. Директен отказ на изпълнение

Замоленият съд отказва изпълнение на искането при условията на чл. 14 от Регламента. Специално е установено (чл. 14, ал.3), че изпълнението не може да бъде отказано от замоления съд единствено на основание, че съгласно правото на неговата държава-членка съдилищата на тази държава-членка имат изключителна компетентност по делото – предмет на иска или че правото на тази държава-членка не признава правото на иск по него.  

Съгласно чл. 14, ал.2, б.б.”а” и „б” изпълнение на искането може да бъде директно отказано, ако искането не попада в обхвата на Регламента съгласно чл. 1 от него, или ако изпълнението на искането съгласно правото на държавата-членка на замоления съд не попада във функциите на съдебната власт. Съгласно чл. 14,ал.4 замоленият съд съобщава за това на молещия съд в рамките на 60 дни от датата на приемането на искането от него чрез изпращането на формуляр З от приложението с отразяване на причините в раздел 6 от него. Възможност за обжалване на този и другите видове откази, установени в чл. 14 от Регламента, не е предвидена и следователно не е допустима. 

Съображения относно основанията за отказ са изложени в Заключението на Генералния адвокат Juliane Kokott, представено на 18 юли 2007 г. по Дело С-175/06 на Съда на ЕО Alessandro Tedesco срещу Tomasoni Fittings Srl и RWO Marine Equipment Ltd по преюдициално запитване, отправено от Tribunale Civile di Genova (Италия), CELEX номер 62006С0175, което дело е прекратено и заличено от регистъра на Съда с определение на Председателя на Четвърти състав на съда от 27 септември 2007 г.  
6.2. Изискване на отстраняване на нередовности на искането
Съгласно чл. 7, ал. 1, изр. 2 от Регламента, когато искането не отговаря на изискванията, установени в чл. 5 (езикът, използван за попълване на формуляра, е неприемлив и се сочи кой език да бъде използван) или чл. 6 (документът не е валиден в смисъл, получен е в непълен или нечетлив вид) от Регламента, в уведомлението за получаването на искането, което замоленият съд изпраща до молещия съд– формуляр Б - се попълва съответната информация по формуляра, за да може отправилият искането съд да изпрати отново надлежно искане. Не е предвиден срок, в който молещият съд да изпрати надлежно ново искане в съответствие с дадените му в горните насоки указания от замоления съд. Не е предвидена изрично и възможност да се откаже изпълнение при неизпращане на надлежно ново искане. Предполага се, че молещият съд по най-бързия начин ще изпрати ново надлежно искане, съобразено с указанията по чл. 5 или/и чл. 6 от замоления съд, след получаването на което ще започне да тече срока за изпълнението му за замоления съд съгласно чл. 9, ал.1 от Регламента. 

Съгласно разпоредбата на чл. 8, ал.1 от Регламента, когато искането е нередовно и не може да бъде изпълнено, тъй като то не съдържа цялата необходима информация по чл. 4, замоленият съд незабавно и най-късно в рамките на 30 дни от получаване на искането информира за това молещия съд, като използва формуляр В и иска молещия съд да изпрати липсващата информация, която трябва да е посочена колкото е възможно по-точно. Ако молещият съд не изпълни искането на замоления съд да попълни искането съгласно чл. 8 в рамките на 30 дни след като замоленият съд е поискал това да се направи, съгласно чл. 14, ал.2, б.”в” от Регламента замоленият съд отказва изпълнение на искането и съобщава за това на молещия съд в рамките на 60 дни (който срок в този случай би следвало да започне да тече обаче не от приемането на искането от замоления съд, а от изтичането на 30-дневния срок от получаването от молещия съд на искането на замоления съд съгласно чл. 14, ал.2, б.”в”) чрез използване на формуляр 3 (чл. 14, ал.4 от Регламента).

Също чрез формуляр В замоленият съд уведомява молещия съд съгласно чл. 8, ал.2 от Регламента и че искането не може да бъде изпълнено преди да е направен депозит или аванс в случаите на чл. 18, ал.3 от Регламента (за необходими разноски за изпълнение на процедурата), като се посочва във формуляра и по какъв начин следва да бъде направен депозитът или авансът. Това уведомяване следва да се направи незабавно и най-късно 30 дни от получаването на искането. След като сумата бъде получена, замоленият съд незабавно потвърждава получаването на депозита или аванса най-късно 10 дни от получаването му чрез използването на формуляр Г.  Следва да се има предвид, че по начало съгласно чл. 18, ал.1 от Регламента изпълнението на искането в процедурата, когато събирането на доказателството се осъществява от замоления съд, не дава основание за иск за възстановяване на такси и разноски. Съгласно чл. 18,ал.3, изр.1 и изр. 3 от Регламента обаче, само когато се изисква становище от експерт, замоленият съд може преди да изпълни искането да поиска молещият съд да осигури предварителното внасяне на депозит или аванс за разноските за него, като депозитът или авансът се депозира от страните, ако това се изисква от правото на държавата-членка на молещия съд. Във всички други случаи съгласно чл. 18,ал.3,изр.2 депозитът или авансът не са условие за изпълнение на искането и следователно такива от замоления съд не могат да бъдат изисквани от молещия съд. Ако обаче депозит или аванс, който е поискан в съответствие с чл. 18, ал.3, не е предоставен в рамките на 60 дни след като замоленият съд е поискал такъв депозит или аванс, замоленият съд отказва изпълнение на искането съгласно чл. 14, ал.2, б.”г” от Регламента, за което съгласно чл. 14,ал.4 уведомява молещия съд с формуляр З в рамките на 60 дни, който срок в случая следва да се счита, че започва да тече не от приемане на искането, а от изтичането на 60-дневният срок по чл. 14, ал.2,б.”г” за осигуряването на депозита или аванса след получаването от молещия съд на уведомлението, изпратено от замоления съд. 
6.3. Срок за изпълнение на искането 

Замоленият съд е длъжен съгласно чл. 10, ал.1 от Регламента да изпълни полученото от него редовно, евентуално и обезпечено с депозит или аванс (когато такова обезпечаване е необходимо - само за становище на експерт по чл. 18, ал.3 от Регламента) искане незабавно и най-късно до 90 дни от получаването му. Както изрично е посочено в чл. 9 от Регламента, срокът започва да тече за замоления съд след отстраняване на нередовностите на полученото първоначално искане – от когато замоленият съд получи искането надлежно попълнено, след като е уведомил молещия съд, че първоначално полученото от него искане не е съобразено с чл. 5 (език), чл. 6 (получен непълен или нечетлив формуляр А), чл. 8 (непълна информация), съответно, от когато замоленият съд е получил поискания от него от молещия съд депозит или аванс.

Съгласно чл. 15 от Регламента ако замоленият съд не е в състояние да изпълни искането в рамките на 90 дни от получаването му, той информира за това молещия съд чрез използване на формуляр Ж от приложението, като причините за забавянето трябва да бъдат посочени, както и предвижданото време, което замоленият съд очаква да му е необходимо за изпълнение на искането. 
6.4. Приложимо право при изпълнение на искането 

Искането се изпълнява съгласно чл. 10,ал.2 от Регламента от замоления съд в съответствие с правото на неговата държава-членка. 

Съгласно чл. 10, ал.3 от Регламента обаче замоленият съд следва да изпълни искането в съответствие със специална процедура, която се прилага от правото на молещия съд, когато това е изрично поискано и указано от молещия съд в т. 13 от формуляр А с конкретно описание на процедурата (специфичен начин за изследване на доказателствата, особености при провеждане на разпита на свидетеля, начин за снемане на обяснения от страните, подбор и изслушване на експерта, при представянето на документ  и т.н.). Ако искането не е достатъчно пълно или ясно по отношение на тази процедура, замоленият съд има възможността да поиска уточнения при условията на чл. 8, ал.1 от Регламента. Замоленият съд обаче не е длъжен да уважи такова редовно искане в двата случаи, когато преценява, че специалната процедура е несъвместима с правото на неговата държава-членка или че биха се породили значителни практически трудности. Тогава той информира молещия съд с формуляр Д за решението си, с което приключва производството.
6.5. Събиране на доказателство чрез използване на комуникационна технология

До неизпълнение на искането може да се стигне и в случая, когато съгласно чл. 10, ал.4 от Регламента молещият съд е поискал от замоления съд да използва комуникационна технология за събиране на доказателство (видео- и телеконферентна връзка), но замоленият съд отказва да приеме искането, когато го прецени като несъвместимо с правото на своята държава-членка или прецени, че биха се породили значителни практически трудности. В този случай той уведомява за преценката си молещия съд чрез формуляр Д. Възможно е обаче производството да не приключи с това, ако двата съда постигнат споразумение за осигуряване на липсващите и на двата или на единия от тях технически средства, по силата вече на което изпълнението да стане възможно и съответно да се осъществи.

При липса на подобни пречки искането се изпълнява чрез използване на посочената от молещия съд комуникационна технология. 
6.6. Отказ от изпълнение в случай на искане за изслушване на лице

Съгласно чл. 14, ал.1 от Регламента редовно и приведено в изпълнение искане за изслушване на лице не се изпълнява, а се отказва, когато лицето се позове на правото си да откаже да свидетелства или му е забранено да свидетелства, на първо място, съгласно правото на държавата-членка на замоления съд или, на второ място, съгласно правото на държавата-членка на молещия съд, ако такова право е посочено в искането или ако така е било необходимо за замоления съд, и това е било потвърдено от молещия съд. 
6.7. Принудителни мерки

Съгласно чл. 13 от Регламента когато е необходимо, при изпълнение на искането замоленият съд прилага подходящи принудителни мерки до обема, който е предвиден от правото на държавата-членка на замоления съд, както при изпълнение на такова искане, направено от националните органи или от една от страните. 
6.8. Изпълнение в присъствието и с участието на страните

Съгласно чл. 11, ал.1 от Регламента, когато съгласно правото на държавата-членка на молещия съд е допустимо участие на страните и техните представители в процеса на събиране на доказателството, съответно страните и, ако има такива, техните представители имат правото да присъстват в процеса на събиране на доказателството от замоления съд. Молещият съд информира във формуляр А, раздел 9 или по-късно по всяко друго подходящо време замоления съд, че страните и, ако има такива, техните представители ще присъстват или че тяхното участие се изисква (чл. 11, ал.2). Т.е. възможно е да се направи само искане за присъствие на страните, но е възможно освен това да се поиска и тяхно участие. Съответно, във вторият случай замоленият съд, от когото е поискано участието на страните (евентуално, и на техни представители) в процеса по събиране на доказателството, определя съгласно чл. 11, ал.3 от Регламента условията, при които те могат да участват в съответствие с чл. 10, като следва да се има предвид алинея втора на чл. 10, т.е. че замоленият съд определя тези условия в съответствие с правото на своята държава-членка (следва да се приеме, че е възможно с оглед своето законодателство замоленият съд да не допусне такова участие). Замоленият съд съобщава на страните и, ако има такива, на техните представители за времето, мястото и процедурата за осъществяване и, ако има такива, условията, при които те могат да участват (или че не могат да участват, ако законодателството на замоления съд не допуска участието) чрез използване на формуляр Е от приложението. Формулярът се изпраща от замоления съд обаче не директно на страните, а на молещия съд и вече той осигурява уведомяването на страните в рамките на провежданото от него производство съгласно правилата на вътрешното си законодателство, по който начин се постига бързина и се избягва необходимостта от евентуално приложение на други механизми за правно сътрудничество в рамките на ЕС относно уведомяването и призоваването. С оглед текста на разпоредбата на чл. 11, ал.4 от Регламента обаче съществува и разбиране, че замоленият съд следва директно да уведоми страните, изпращайки директно до тях формуляр Е с оглед да не се допусне нарушение на правото им на защита при неяснота дали молещият съд ще им препрати изпратения  до него от замоления съд формуляр Е.

Освен това съгласно чл. 11, ал.5 от Регламента замоленият съд и без да е било поискано от молещия съд участие на страните и, ако има такива, техните представители в процедурата по събиране на доказателството може сам, по своя преценка, с оглед изискванията на собственото си законодателство, да поиска от страните и, ако има такива, от техните представители да присъстват или да участват в процеса на събиране на доказателства, щом такова възможност е предвидено от правото на неговата държава-членка. Не е предвидено в Регламента това да става с изпращането на формуляр Е от замоления на молещия съд, поради което ще следва да се процедира съгласно правилата за призоваване по правото на замоления съд.
6.9. Изпълнение в присъствието и с участието на представители на молещия съд

Съгласно чл. 12, ал.1 от Регламента, ако е съвместимо с правото на държава-членка на молещия съд (допуска се или се изисква от него), представители на молещия съд имат правото да присъстват в производството по събиране на доказателства от замоления съд. Разпоредбата на чл. 615 от ГПК изрично предвижда възможността българският съд или упълномощен негов член да присъства и да участва при събиране на доказателствата от съда на другата държава-членка. 

За целите на Регламента е определено в чл. 12, ал.2 от него, че понятието „представител” по ал.1 включва съдебни служители, които са определени от молещия съд съгласно правото на неговата държава-членка, като молещият съд може също така да определи съгласно правото на неговата държава-членка всяко друго лице (например, експерт) за участието. За България такъв представител е съдът в неговия законоустановен състав или само негов упълномощен член съгласно чл. 615 от ГПК. 

В своето искане по формуляр А, раздел 10 или по-късно по всяко друго подходящо време (пак чрез изпращане на формуляр А с попълнен раздел 10) молещият съд съобщава на замоления съд за това, че неговите представители присъстват и, когато е подходящо, че тяхното участие е необходимо (чл. 12, ал.3). Налице са следователно две възможности – да се поиска само присъствие (чл. 12, ал.1), както и да се поиска и допускане на участие (чл. 12, ал.3) на съда или неговия представител при събирането на доказателството. Разпоредбата на чл. 615 от ГПК изрично предвижда допустимост не само за присъствие, но и за участие на българския съд или на негов член при събирането на доказателствата от съда на другата държава членка. Съответно, при такова искане от молещия съд за негово участие замоленият съд съобразно чл. 12, ал.4 определя съгласно чл. 10 условията, при които представителите на молещия съд могат да участват в процедурата за събирането на доказателства, т.е. съгласно чл. 10,ал.2 замоленият съд уведомява молещия съд за условията на участието при прилагане на законодателството на своята държава-членка. С формуляр Е замоленият съд съобщава на молещия съд времето, мястото и процедурата, която ще се използва и, когато е необходимо, за условията, при които представителите могат да участват (чл. 12, ал.5). Следва да се приеме, че е възможно замоленият съд да не допусне участие на молещия съд или негов представител в процедурата по събиране на доказателството, ако неговото законодателство не допуска това, за което да уведоми молещия съд също чрез формуляр Е. 

По начало участието на молещия съд или на негов представител в процедурата по събирането на доказателството от замоления съд е пасивно, когато е поискано само присъствието им, т.е. съставът на молещия съд или неговият представител в този случай (на присъствие) нямат власт да ръководят, да осъществяват самостоятелно самите те събирането на доказателството, но е осигурена възможността чрез това пасивно присъствие да се придобият преки впечатления, които да позволят по-добрата преценка след това на събраните данни, при постановяването на съдебния акт. Предимство на това присъствие е и възможността съставът на молещия съд или неговият представител да предоставят непосредствено и в оперативен порядък на замоления съд всяка необходимо информация за осъществяването на събирането на доказателството.  Съгласно разпоредбата на чл. 12, ал.3 от Регламента обаче е установена възможност да се поиска от молещия съд при условията на неговото законодателство и да се допусне от замоления съд при условията на неговото законодателство не само присъствие на представител на молещия съд, но и за негово участие, т.е. възможно е при допустимост на такава процедура по законодателствата на двете държави-членки молещият съд или неговият представител да участват и самите те в процедурата по събирането на доказателството. 
6.10. Процедура след изпълнение на искането

Съгласно чл. 16 от Регламента замоленият съд незабавно изпраща на молещия съд документите, които представляват изпълнение на искането, и когато е необходимо, връща получените от молещия съд документи, като документите трябва да бъдат придружени от потвърждението за изпълнението на искането чрез формуляр 3 от приложението. 

7. Процедура за директно събиране на доказателства от молещия съд съгласно чл. 1, ал.1, б.”б” от Регламента
7.1. Искане 

Съгласно чл. 17,ал.1 от Регламента, когато съдът иска директно да се съберат доказателства от самия него в друга държава-членка, той представя искане до централния орган или друг компетентен орган на тази държава, който е определен съгласно чл. 3,ал.3 и информацията е достъпна на сайта на Европейския съдебен атлас по гражданскоправни въпроси, като използва формуляр И. Във формуляра отправящият искането съд посочва и от кого ще се изпълни събирането на доказателството, в каква процедура, данни за свидетеля и въпроси, които трябва да му бъдат поставени, или описание на фактите, за които той трябва да бъде разпитан, посочване дали свидетелят има право да откаже да свидетелства съгласно правото на държавата-членка на отправящия искането съд, както и дали съдът иска да се осигури доказателството директно чрез използване на посочени комуникационни технологии. Използването на комуникационни технологии като видео- и телеконферентна връзка в тази процедура се поощрява съгласно чл. 17,ал.4, изр.3 от Регламента от централния орган или компетентния орган.

Съгласно чл. 614 от ГПК българският съд може при условията на чл. 17 от Регламента да изиска непосредствено събиране на доказателства. Съгласно чл. 617, ал.2 от ГПК компетентен да разреши непосредствено събиране на доказателства в Република България е окръжният съд, в чийто район ще се извършва непосредственото събиране. 
7.2. Преценка на искането

Съгласно чл. 17, ал.4 от Регламента в рамките на 30 дни от получаване на искането централният орган или компетентният орган на замолената държава-членка съобщава на отправилия искането съд дали той приема и, ако е подходящо, при какви условия съгласно правото на неговата държава-членка такова производство да бъде извършено чрез използване на формуляр Й. 

Централният орган или компетентният орган могат да откажат директно събиране на доказателства само в три хипотези, посочени в  чл. 17, ал.5. Първата е когато искането не попада в обхвата на регламента (чл.1 от него). Втората е когато искането не съдържа цялата необходима информация съгласно чл. 4, процедура по отстраняване на такава нередовност не е предвидена и следователно е недопустима (за разлика от чл. 8, ал.1 от Регламента, където е предвидена такава процедура при искане за събиране на доказателства по реда на чл. 1,ал.1,б.”а” от Регламента). Третата е когато искането за директно събиране на доказателства противоречи на основните принципи на правото на неговата държава-членка. Отказът се съобщава на отправилия искането съд чрез изпращане на формуляр Й.

Ако няма причини за отказ, централният орган или компетентния орган уведомяват също с формуляр Й отправилия искането съд, че искането се приема безусловно или че то се приема при посочени условия. 
7.3. Изпълнение на искането

Съгласно чл. 17, ал.3 от Регламента събирането на доказателства се извършва от член на съдебния персонал или от всяко друго лице, такова като експерт, който е определен в съответствие с правото на държавата-членка на отправилия искането съд. За България съгласно чл. 616 от ГПК непосредственото събиране на доказателства в друга държава-членка се извършва от членове на съда или от упълномощено от съда лице. 

Съгласно чл. 17, ал.4, изр. 2 от Регламента централният орган или компетентният орган могат да определят съд на тяхната държава-членка, който да участва в събирането на доказателство с цел надлежно спазване на условията, посочени при условията на чл. 17,ал.4, изр.1. 

Отправилият искането съд извършва събирането на доказателството в съответствие с правото на своята държава-членка съобразно чл. 17,ал.6 от Регламента, като следва да се съобрази с поставени условия съгласно чл. 17,ал.4,изр.1 и 2. Нормата на чл. 616, ал.2 от ГПК предвижда, че страните, техни представители и вещи лица могат да участват в това производство, доколкото това е разрешено от българското законодателство. 

В тази процедура събиране на доказателства може да се осъществи само ако то се изпълнява на доброволна основа, без принудителни мерки, както изрично посочва чл. 17,ал.2 от Регламента, като в случая, когато директното събиране на доказателства изисква изслушване на лице, оправилият искането и осъществяващия събирането на доказателството съд при започване на изслушването съобщава на лицето, че процедурата ще се осъществи на доброволна основа.  

Несъмнено е, че осъществяването на искането ще изисква повече разноски (за пътуване и други подобри) и допълнителни договорки между отправилия искането съд и централния орган или компетентния орган на другата-държава членка, в която следва да бъде събрано доказателството (относно времето, мястото, техническите средства, участие на съд на държавата-членка по местоизпълнението съгласно чл. 17,ал.4,изр.2), доколкото събирането може да се осъществи не само чрез ползване на технически средства, но и ефективно от съда, отправил искането, на територията на другата държава-членка.

8. Доклад относно прилагането на Регламента

Съгласно чл. 23 от Регламента не по-късно от 1 януари 2007 г. и всеки пет години след това Комисията представя на Европейския парламент, на Съвета и на Икономическия и социален комитет доклад относно прилагането на Регламента, като отделя особено внимание на практическото приложение на член 3, ал.1, б.”а” и ал.3, както и на членове 17 и 18. Такъв първи доклад е изготвен на 5.12.2007 г. (CELEX номер 52007DC0769). По мнение на Комисията постигнати са по задоволителен начин двете основни цели на Регламента – да се улесни сътрудничеството между съдилищата на държавите-членки (чрез директната връзка между съдебните органи и чрез използването на унифицираните формуляри) и да се ускори събирането на доказателствата (чрез изискването за изпълнение на искането в срок от 90 дни). 

